google/wiki40b huggingface dataset:
Stjernebilde

Et stjernebilde er en gruppe stjerner visuelt forbundet til hverandre i en spesiell samling. I tredimensjonalt rom har de fleste stjernene liten sammenheng med hverandre, men kan for oss se ut til å være gruppert sammen på natthimmelen til himmelhvelvingen. Mennesker er svært gode til å finne mønster, og har gjennom tidene gruppert stjerner som ser ut til å være nære hverandre i stjernebilder. Et «uoffisielt» stjernebilde er et som ikke er godkjent av Den internasjonale astronomiske unionen, de blir også kalt «asterismer». Karlsvognen er et eksempel på en asterisme.
Stjernene i et stjernebilde har sjelden astrofysiske forhold med hverandre, de ser bare ut til å være nær hverandre observert fra jorden. De vil typisk ligge mange lysår fra hverandre i rommet.
Inndelingen av stjerner i stjernebilder er i utgangspunktet tilfeldig, og forskjellige kulturer har forskjellige stjernebilder. Unntakene er noen som skiller seg ut, de gjentar seg ofte under forskjellige navn, for eksempel Orion og Skorpionen.
Den internasjonale astronomiske unionen (IAU) deler opp himmelen i 88 offisielle stjernebilde med nøyaktige grenser, slik at hele himmelen er dekket av ett og ett stjernebilde. På den nordlige himmelhalvkulen er disse i hovedsak basert på stjernebildene i gresk mytologi, nedarvet fra middelalderen. Blant dem er også tegnene i dyrekretsen.

Stjernenavn

Mange stjerner er navngitt ved hjelp av genitivsformen til det latinske navnet på stjernebildet det er i. Disse navnene inkluderer bayernavnene som for eksempel Alfa Centauri, flamsteednavnene som for eksempel 61 Cygni og navn på variable stjerner som for eksempel RR Lyrae. For mer informasjon om stjernenavnene, se stjernenavn og liste over stjerner i stjernebilder.
Tjøtta

Historie

Øya har vært bebodd siden gammel tid. Det finnes en stor mengde funn fra jernalderen i tuftene av en større gård sør på øya, som rundt vikingtiden ble til Tjøttagodset, et maktsentrum på kysten gjennom mange år. Skalden Øyvind Skaldespiller bodde der, samt sønnen Hårek av Tjøtta. Ved kirken står det en bauta av Øyvind Skaldespiller.
I 1862 ble Tjøtta herred (2781 innbyggere) skilt ut fra Alstahaug herred (3280 gjenværende innbyggere). I geografisk henseende samsvarte Tjøtta herred i stor grad med kirkesognet. Den 1. juli 1916 ble deretter Vevelstad herred (1097 innbyggere) skilt ut fra Tjøtta herred (2287 innbyggere). Den 1. juli 1920 fant det sted en grenseregulering, da gården Giskåen (10 innbyggere) ble overført fra Tjøtta til Vevelstad herred.
Den 1. januar 1964 ble området på øya Alsten i Tjøtta herred slått sammen med Leirfjord kommune og Nesnas område sør for Ranfjorden til den nye Leirfjord kommune. Den 1. januar 1965 ble Skogsholmen skolekrets overført til Vega kommune. Det resterende av Tjøtta herred ble samtidig slått sammen med den tettbebygde kommunen Sandnessjøen, og det meste av Alstahaug (skolekretsene Husvær, Brasøy og Prestøy overført til Herøy kommune) til den nye kommunen Alstahaug. I 1965 hadde Tjøtta herred knapt 1 800 innbyggere. Herredet Tjøtta omfattet også deler av fastlandet ved Halsfjorden, en del av øya Alsten og flere mindre øyer.

Næringsliv og severdigheter

Som tidligere er næringslivet preget av fiske og jordbruk. Tjøtta har forskningsstasjon for planter, Bioforsk Nord Tjøtta, som har tatt over Tjøttagodset. På Nordøya ligger Tjøtta internasjonale krigskirkegård med over 7 500 enkeltgraver for russiske krigsfanger.
Tjøtta er også ferjeleie på Kystriksveien (Rv 17) med fergeforbindelse til Forvik i Vevelstad kommune og flere mindre stoppesteder (Mindlandet, Tro, Stokkasjøen og Vågsodden). Tjøtta Småbåtforening eier og driver småbåthavna på Tjøtta. Tjøtta kirke er en steinkirke (bygd 1851) som ble bygd etter at den forrige trekirken brant ned. Tjøtta Grendesamling med ca. 1 000 innsamlede gjenstander holder til i «gammelskolen».
Årnes kirke

Historie

Det er funnet indikasjon på en jernalderkult ved Årnes kirke. Et kokegropsfelt fra jernalderen ble kartlagt i arkeologiske utgravinger høsten 1994 i forbindelse med utvidelsen av Årnes kirkegård. Kokegropsfeltet lå på gården Årnes, som igjen ble skilt ut fra Runni alt i yngre jernalder. Navnet Runni, gammalnorsk Runnin, er en indikasjon på at området ble brukt som eng: Navnet stammer fra Runnvin og har endelsen -vin, som i gårdsnavn betyr eng. Det ble funnet 36 kokegroper på Årnes i et område på omtrent 10 ganger 40 meter. Som oftest tolkes kokegroper som rester etter rituelle måltider og fester, altså ikke en del av ordinær husholdning. Et så stort antall kokegroper på samme sted sannsynliggjør at dette var et rituelt viktig område for kulthandlinger i jernalderen. Etter germanske skikker var det vanlig med gudedyrkelse i hellige lunder, sier gamle skriftlige kilder. Området har trolig ikke vært brukt hovedsakelig for bosetting, da det mangler vanlige bosettingsspor som stolpehull og veggriller. Nabogården Drognes hadde en kirke i middelalderen i henhold til skriftlige kilder, og nærheten til kokegropene er interessant da det ikke var uvanlig å anlegge de første kirkene i Norge i nærheten av steder der rituell aktivitet ble praktisert i hedensk tid. Slik ønsket man trolig å markere den kristne tro, og holde praktiseringen av de hedenske ritualene i sjakk.
Pisidisk

Pisidisk er et medlem av et utdødd anatolisk gren av den indoeuropeiske språkfamilien som ble snakket i Pisidia, en region i oldtidens Lilleasia. Språket er kjent fra to dusin korte inskripsjoner, og det tyder på at det var nært beslektet med lykisk. Det kan hende at språket hadde blitt påvirket av frygisk og sidetisk.
PM-63 RAK

Historie

Den ble designet av Piotr Wilniewczyc i samarbeid med Tadeusz Bednarski, Grzegorz Czubak og Marian Wakalski. Utviklingen startet på 1950-tallet, og våpenet var tiltenkt kjøretøypersonell. Men det var først etter Wilniewczyc død i 1960 at den ble ferdiggjort og satt i produksjon ved den statlige våpenfabrikken Łucznik i Radom, hvor den ble produsert frem til 1974. Våpenet ble approbert av den polske hæren og politiet i 1965 som «9 mm pistolet maszynowy wz. 1963» (9mm maskinpistol modell 1963). Mindre antall ble eksportert til flere arabiske land, Vietnam og tidligere Øst-Tyskland. En modifisert u-lisensiert utgave ble produsert i Kina under navnet Type 82, og ble solgt til allierte i Asia.

Design

Den har blowbackmekanisme og skyter med åpent sluttstykke, har to typer våpenmagasiner, kort med kapasitet til 15 patroner, og lang med plass til 25. Den kan skyte i halv- og helautomatisk modus, som velges ved enten å trykke avtrekker halvveis inn og slippes, eller helt inn og holdes. Skjefteplatene og det vertikale forgrepet er laget av syntetisk materiale. Sikringen sitter på venstre side bak pistolgrepet. Den har også en innskyvbar kolbe laget av flate metallspiler. Baksiktet er omstillbart mellom 75 og 150 meter (flip-type). Den er kamret for ammunisjon i kaliber 9 x 18 mm PM.
Simpelt flertall

Simpelt flertall oppnås i en forsamling eller elektorat dersom ett forslag får flere stemmer enn andre, men ikke nødvendigvis 50 % av de avgitte stemmer.

Bruk

Simpelt flertall brukes når en voterer over tre eller flere alternativer, der en lar saken bli avgjort av det forslag som får flest stemmer, uten å gjennomføre flere voteringsrunder der de som har stemt på forslag som har falt får anledning til å stemme subsidiært. Storbritannia velger kandidater til underhuset ved flertallsvalg i enmannskretser ved hjelp av simpelt flertall.
Simpelt flertall brukes ofte feilaktig i sammenhenger der alminnelig flertall er korrekt. På engelsk kalles valgordninger som bruker simpelt flertall for «first past the post». I senatet i USA er sammensetningen normalt slik at forslag som går igjennom i praksis alltid får alminnelig flertall (>50 %). Samtidig må senatet ha 60 % tilslutningfor å få en sak opp til votering, så avstemninger må oppnå enten «simple majority» eller 60 %, og kan skape et inntrykk av at simpelt flertall er 51%.
Simpelt flertall er utbredt i uformelle sammenhenger, der den som får flest stemmer vinner.

Fordeler og ulemper

Valg med simpelt flertall er enkelt både å administrere og å telle opp ettersom blanke stemmer kan ignoreres, og det trengs bare en valgomgang. Når man stemmer for og mot ett alternativ vil simpelt flertall ikke bli stoppet av blanke stemmer eller fraværende stemmegivere. Dersom man stemmer over flere alternativer samtidig kan simpelt flertall føre til at alternativer med støtte fra en liten samlet gruppe kan vinne dersom flertallet er splittet.
Simpelt flertall i enmannekretser er lite proporsjonal som valgordning, og i 1983 fikk det liberale partiet og sosialdemokratene i Storbritannia til sammen 25,4 % av stemmene, men bare 3,5 % av mandatene.
BAMA Gruppen

Virksomhet

I Lardal ligger Lågendalspakkeriet som er et av landets største potetpakkeri.

Historie

Christian Marius Emil Matthiessen startet en agenturforretning i Oslo i 1886. I begynnelsen var trelast hovedsatsingsområdet. I 1905 startet selskapet med å importere bananer. På grunn av aktiv markedsføring ble selskapet etterhvert også omtalt som Banan-Matthiessen. I 1981 endret man navnet fra Chr. Matthiessen AS til BAMA Gruppen AS.
BAMA eies av tre selskaper, der Reitan-familien eier 20 prosent, Nergaard-familien eier 34 prosent og NorgesGruppen eier 46 prosent.
Selskapet har lokale avdelinger i hele landet, i tillegg til pakkerier og foredlingsproduksjon. Virksomheten i Sverige produserer og selger måltidsløsninger til eget marked, gjennom selskapet i Polen Sources og selges frukt og grønnsaker til Europa, mens virksomhetene i Holland leverer bær, eksotiske produkter og blomster til Norge.

Sponsing

BAMA sponser blant annet Norges Fotballforbund, Norges Skiskytterforbund og barneidrett.
Setningen om uendelig mange aper

Setningen om uendelig mange aper (engelsk: the infinite monkey theorem) sier at hvis en ape trykker tilfeldig på en skrivemaskin over et uendelig langt tidsrom, vil den nesten helt sikkert inntaste eller forfatte en gitt tekst, for eksempel William Shakespeares komplette verker. Bemerk at «nesten helt sikkert» i denne sammenhengen er et matematisk uttrykk med en spesifikk betydning, og at «apen» ikke er en virkelig ape, men snarere en metafor for en abstrakt anordning som produserer tilfeldige bokstavsekvenser.
Celtic Frost

Biografi

Bandet ble stiftet i 1984 av Tom Warrior og Martin Eric Ain etter oppløsningen av Hellhammer, og de debuterte med albumet Morbid Tales, som ble utgitt som EP- i Europa samme år. Albumet ble gitt ut i USA med to ekstra spor, som et studioalbum. Deretter EP-en Emperor's Return, etterfulgt av studioalbumet To Mega Therion fra 1985. I 1988 kom albumet Cold Lake, som ble mottatt dårlig av fansen da stilen var lagt om til glam metal. To år senere kom Vanity/Nemesis, og nå var stilen thrash metal. Bandet ble oppløst i 1992 og ble gjenforent igjen i 2003. Celtic Frost ga så ut albumet Monotheist i 2006 og dro på verdensturné. Tom Warrior forlot bandet tidlig i 2008, og på en pressemelding som ble lagt ut på hjemmesidene til bandet 9. september 2008 ble det fortalt at bandet er oppløst for godt.
Som et tidlig ekstrem metal-band har bandet influert mange andre band, både innen death, black og thrash metal. Band som har nevnt at har blitt influert og/eller har spilt coverlåter av bandet er Therion (tok navnet fra albumet To Mega Therion), Melvins, Opeth, Between the Buried and Me, Opera IX, Evoken, Nile, Amorphis, Stormtroopers of Death, Paradise Lost, Anathema, Nirvana, HIM, Dimmu Borgir, The Gathering, Akercocke, Sarcófago, Sepultura, Samael, Tiamat, Emperor, Mayhem, My Dying Bride, Darkthrone, Satyricon, High on Fire, Nokturnal Mortum, Obituary, Gorgoroth, Mortician og 1349 med flere. Dave Grohl (x-Nirvana, Foo Fighters) har sagt flere ganger at Frost har vært en inspirasjon for ham. Han inviterte Tom Warrior til å være med på soloprosjektet Probot (2004) hvor Warrior var med og skrev sporet «Big Sky».
Luftforsvarsmedaljen

Historie

Medaljen ble utgitt av Adolf Hitler 30. januar 1938 i 2 klasser som utmerkelse for tysk personell som tjenestegjorde i Reichs Luftschutz Bund (RLB), Sicherheits und Hilfs Dienst (SHD), Werkschutz og Ordnungspolizei, og som hadde deltatt i det sivile luftforsvaret av Tyskland etter januar 1933. Første klasse ble gitt for ekstraordinær godt utført tjeneste mens andre klasse var for hederlig godt utført arbeid. Etter 4. mai 1937 ble medaljen også gitt til ikke-tysk personell hvis de kvalifiserte til utmerkelsen.
Bolgsvaet

Bolgsvaet er en fjordarm  i Kristiansund kommune i Møre og Romsdal som går i østlig retning fra Bremsnesfjorden til Omsundet.
Mot nord går Markussundet mellom Innlandet og Nordlandet. Mot syd ligger Bolgvågen.
Kambo Idrettslag

Kambo Idrettslag (stiftet i 1964) er et idrettslag fra den nordre bydel i Moss i Østfold, som primært driver med fotball. 
Kambo IL, slik vi kjenner det i dag, ble stiftet søndag 8. november 1964, samme uke som Lyndon B. Johnson vant presidentvalget i USA. Men det er ikke første gang Kambo IL dukker opp i historiebøkene. Et idrettslag med samme navn ble nemlig også stiftet i 1919 og nedlagt på midten av 20-tallet. Det gjør det eldre enn både Moss IL (1929) og Rygge IL (1932). I 1936 så Kambo Arbeideridrettslag dagens lys. Det varte helt til 1954. Ti år etter kom altså dagens Kambo IL.
På 50 år har Kambo IL hatt flere sportslige høydepunkter. Opprykket til det som i dag er 4. divisjon i 1984 står høyt på listen. Det samme gjør damelaget i håndballs opprykk til 3. divisjon i 1979.
Tidligere Kambo-spiller Erik Johansen var blant dem som fikk klubben til å bytte fra svarte til røde drakter i sin tid, for å matche favorittlaget Liverpool FC. Han sto knallhardt på at klubben skulle ha rødt, og slik ble det. Avisutklipp fra 1970 som omhandler draktskiftet.
Klubben har også en egen barneidrettsavdeling, en hovedbane bestående av kunstgress. Ny idrettshall sto ferdig i 2011. Svømmehall var også planlagt da, men er utsatt grunnet budsjettsprik.
Tidligere styreledere i Kambo Idrettslag:
Egil Stensrud, John Erlandsen, Per Iversen, May-Britt Hille, Svein Angvik, Jan Tore Kristiansen, Arne Nordrum, Knut K Nielsen, Harald Hasle, Jan Eigil Larsen, Bjørn A Grønna, Per Christian Olsen, Clive Viken, Espen L Andersen, Simen Mathisen.

Fotball

A-laget i fotball spiller i 4. divisjon, og spiller sine hjemmekamper på Nøkkeland stadion. Klubben rykket opp fra 5. til 4. divisjon høsten 2015. Klubben spiller i helrøde drakter, og har disse fargene på grunn av at grunnleggeren av klubben var svoren tilhenger av Liverpool FC.
VM i kunstløp 1907

VM i kunstløp 1907. Det tolvte verdensmesterskapet i kunstløp ble arrangert i Wien i Østerrike-Ungarn 21. og 22. januar 1907. Det var tolv  utøvere fra seks nasjoner, sju menn og fem kvinner som deltok. Ulrich Salchow vant sitt sjette verdensmesterskap og Madge Syers-Cave sitt andre.
David Pavelka

Landslaget

3. september 2015 fikk han sin første landskamp for Tsjekkia mot Kasakhstan.
Han ble tatt ut i Tsjekkias EM-tropp til EM i Frankrike 2016.
Runhild Olsen

Biografi

Runhild Olsen ble i 1996 tatt opp som skuespiller-aspirant i Lofoten Teater. Da teateret delte seg i to grener og det nye Teater NOR ble skapt, fortsatte hun som skuespiller og medeier i den nye friteatergruppen. I 1999 flyttet hun til Oslo for å jobbe freelance innen teater, film og musikk og hun har siden 2008 vært fast tilknyttet ensemble Fabula Rasa hvor hun er kjent fra forestillingene En Hemmelig Hage, (Basert på Den hemmelige hagen av Frances Hodgson Burnett) og Veras Vinduer. 
Som vokalist blir hun ofte betegnet med røykfull fortellerstemme og sammen med musikkprodusent Thomas Hildebrand er hun gjestevokalist og co-låtskriver i bandet HILDEBRAND fra 2002. Hun har siden viet tid til sitt andre band Annonyme Melankolikere (AM), i tett samarbeide med scenekunstner Marius Kolbenstvedt.
Sverigemesterskapet i rullestolcurling 2014

Sverigemesterskapet i rullestolcurling 2014 ble arrangert i Jönköping 5. - 6. april 2014 av Svenska Curlingförbundet.
Politikk i Midtre Gauldal

Midtre Gauldal Kommunestyre består av 33 representanter fordelt på 8 partier i perioden 2007–2011.

Ordfører

Ordfører er Erling Lenvik (Arbeiderpartiet), varaordfører er Kristin M. Gunhildsøien (Høyre).
Twents

Twentsk (på Twentsk: Tweants eller Twents) er en nedertysk eller nedersaksisk dialekt som snakkes i Twente i Øst-Nederland. På grunn av at dialekten har tatt mange ord fra nederlandsk, forveksles det noen ganger med dette språket. Det snakkes av omtrent 320.000 mennesker.
Dialekten har ingen standardform og uttalen varierer fra by til by. Store forskjeller finnes mellom nordøsttwentsk og vesttwentsk. Nordøsttwentsk har kortere vokaler enn vesttwentsk.
Lanseringskunde

En lanseringskunde (engelsk: Launch Customer) er et flyselskap som er første kjøper og bruker av en ny flymodell. Det er imidlertid ingen bestemt fastsatt definisjon, men begrepet brukes ofte i reklameøyemed.
Panamerikanske leker 2007

Panamerikanske leker 2007 var de 15. Panamerikanske leker. De ble arrangert i Rio de Janeiro i Brasil i perioden 13. til 29. juli 2007. Det var 5 633 utøvere fra 42 nasjoner som deltok i 34 idrettsgrener. USA ble beste nasjon med 97 gullmedaljer foran Cuba med 59.
Laojiao

Laojiao eller omskolering ved arbeide (kinesisk: 劳教, forkortelse for 勞動教養 / 劳动教养, pinyin: Láodòng jiàoyǎng) er en i Folkerepublikken Kina forekommende reaksjon overfor personer som anses å ha begått mindre alvorlige forbrytelser, alternativt handlinger som ikke nødvendigvis er forbrytelser i juridisk forstand, men som grenser til å være det. 
Politiet kan fatte beslutning om et slikt tiltak, og ettersom det formelt ikke regnes som en straff trenges det ingen rettegang. 
Den maksimale tid for omskolering ved arbeide er tre år, men det kan forlenges med ett år derom det anses nødvendig. Personer som er gjenstand for omskolering ved arbeide sendes til særskilte omskoleringsleirer utenfor det tradisjonelle fengselssystemet, og utfører straffearbeid.
Fryktens natt

Handling

Charley er en fantasifull tenåring med sans for skrekkfilmer. En dag blir han øyenvitne til noe som overbeviser ham om at det har flyttet vampyrer inn i nabohuset. Han tror også at de er ansvarlige for de mystiske forsvinningene som politiet i byen etterforsker. Men siden ingen lenger tror på vampyrer, er det heller ingen som tror på Charley. Ved hjelp av venner klarer han å få med seg den gamle B-filmskuespilleren Peter Vincent til å undersøke saken. Heller ikke han har noen tro på Charleys påstander, men når han kommer på besøk hjemme hos naboen får han se noe urovekkende som får ham til å snu. Charley allierer seg med sin venninne Amy og sin halvgærne venn "Evil" Ed, men vampyren Jerry går til motangrep og klarer å forvandler Evil til en vampyr. Når Jerry deretter bortfører Amy skjønner Charley at han må tilintetgjøre Jerry. Etter overtalelser klarer han å få med seg Peter Vincent i kampen for å redde Amy fra Jerrys lumske plan.

Filmkritikerne

Fryktens natt ble godt mottatt av filmkritikerne og har fått så mye som 91 % på Rotten Tomatoes. Den amerikanske filmkritikeren Roger Ebert gav den tre av fire stjerner. Det gjorde også Leonard Maltin.

Publikum og økonomi

Filmen innbrakte 25 millioner dollar ved amerikanske kinoer og havnet på en 35.-plass over de mest innbringende filmene i USA i 1985. Som skrekkfilm ble den kun forbigått av A Nightmare on Elm Street 2. 
Filmens produksjonskostnader var på ca 9 millioner dollar.

Priser

Den vant tre Saturn Award i kategoriene beste skrekkfilm, beste manus (Tom Holland) og beste birolle (Roddy McDowall). Holland ble også tildelt kritikerprisen ved den portugisiske filmfestivalen Fantasporto, samt «Dario Argento Award» ved Avoriaz Fantastic Film Festival.

Annet

Filmens tittellåt heter "Fright Night" og fremføres av J. Geils Band.
Den ble i 1988 etterfulgt av en mindre velykket oppfølger kalt Fright Night II  og i 2011 kom en nyinnspilling med Anton Yelchin, Colin Farrell, Toni Collette og David Tennant i hovedrollene. Den ble ingen publikumsuksess. 
Filmen la også grunnlaget for en tegneserie med samme navn som ble utgitt fra 1988 til 1990.

Norge

Den hadde Norges-premiere i juli 1986 og ble lansert på leievideo av VideoTrade/Esselte i mars 1987.
Saints Row 2

Saints Row 2 er et tredjepersonsskytespill/action-eventyrspill utviklet av Volition Inc og gitt ut i 2008 av THQ for Microsoft Windows, PlayStation 3 og Xbox 360. Spillet er oppfølgeren til Saint's Row som ble gitt ut i 2006.
Spillet utspiller seg i Stilwater der spilleren styrer den samme rollefiguren fra forløperen og formålet med spillet er å elimenere tre rivaliserende gjenger som har vokst frem i tidsrommet mellom forløperen og Saint's Row 2.
Ålesundsgjengen

Ålesundsgjengen var navnet som ble satt på en gruppe på 18 menn og en kvinne under andre verdenskrig som ble arrestert ombord på en fiskeskøyte MK «Viggo» utenfor Ålesund i 1942 i forbindelse med Englandsfarten. Motstandsgruppa hadde forbindelser med Milorg. Båten var da på vei til England. I forkant av arrestasjonen hadde angivere fra Sonderabteilung Lola infiltrert båten. Hele 18 av gruppen ble skutt ved Trandumskogen etter harde forhør og tortur. Filmen Englandsfarere fra 1946 basert på boken av samme navn, tar utgangspunkt i denne historien.
Ruud Koole

Biografi

Koole ble født i Zeeland i en politisk aktiv familie, som var tilhengere av det Anti-Revolutionaire Partij. Etter at Koole hadde fullført skolegang i Middelburg, flyttet han til Groningen der han frem til 1979 studerte samtidshistorie ved universitetet. Han gikk videre med et to-års studium i statsvitenskap ved Institut d'Etudes Politiques i Paris som ble avsluttet i 1981.
Samme år vendte han tilbake til Riksuniversitetet i Groningen der han tiltrådte stillingen som direktør for Documentatiecentrum Nederlandse Politieke Partijen, en stilling han innehadde frem til 1989. I denne perioden skrev han flere bøker om Nederlands politiske partier. Fra 1989 og frem til han disputerte ved universitetet i Leiden i 1992 var han universitær dosent ved statsvitenskapelig fakultet. Koole forsvarte da sin monografi De opkomst van de moderne kaderpartij: veranderende partijorganisatie in Nederland 1960-1990. Hans promotor var prof. dr. Hans Daalder.
Senere samme år (1992) ble Koole utnevnt til professor ved universitetet i Leiden. Hans undersøkelser er generelt sett rettet mot nederlandsk politikk og hvordan Vest-Europas politiske partier fungerer sett fra en historisk-institusjonalistisk vinkel. I denne perioden arbeidet han, blant annet som visiting scholar ved Center for European Studies ved Harvard University og Central European University i Praha, og som fellow in residence ved Netherlands Institute for Advanced Studies in the Humanities and Social Sciences. Fra 1994 til 1996 satt han i styret for Faculteit der Sociale Wetenschappen (fakultetet for sosial vitenskap) i Leiden, med hovedansvar for vitenskap og research. I 1999 ledet han PvdAs program-komité ved fylkestingsvalget (Provinciale Staten) i Zuid-Holland.

Tilbake til Universitetet i Leiden

Fra september 2006 gikk Koole tilbake til sin fulltidsstilling ved Universitetet i Leiden. 1. november 2006 ble han oppnevnt til leder for seksjonen for statsvitenskap, og 8. desember samme år tiltrådte han som professor i statsvitenskap med fokus på nederlandsk politikk og dens utvikling (ned.: in het bijzonder met betrekking tot de Nederlandse politiek en haar institutionele ontwikkeling). Inaugurasjonstalen, som han holdt da han aksepterte oppnevnelsen, handlet om politikk og mot-politikk i det nederlandske demokratiet (ned.: Politiek en tegen-politiek in de Nederlandse democratie.).
Koole innehar dessuten enkelte andre bi-verv som for eksempel medlemskap i styret for «Stichting Democratie en Media» og «Instituut voor Meerpartijen Democratie».

Nye politiske oppgaver

25. april 2007 ble det kjent at hele styret for PvdA kom til å trekke seg på grunn av dårlige relasjoner mellom dets medlemmer. Denne atmosfæren var blitt forverret etter at valgresultatet hadde blitt offentliggjort 22. november 2006. Partiet hadde i opinionsundersøkelser blitt forespeilet 50-55 mandater, men endte med 33. Partiet valgte 25. april 2007 et interimsstyre og Ruud Koole ble på nytt bedt om å lede dette, noe han aksepterte.